Mohamed Hameda, der forpagter Pizza Uno i Aalborg, der natten til fredag blev ramt af en eksplosion, afviser, at eksplosionen er simple drengestreger. Han forklarer til TV2/Nord, at han tidligere er blevet truet. - Han har fået en trussel for fire måneder siden, og så har der også været indbrud, forklarer Mohamed Hamedas ven, Mohamed Chreiteh, der oversætter Mohamed Hamedas forklaring overfor TV2/Nords journalist, da forpagteren ikke taler flydende dansk. Mohamed Hameda forklarer, at han har meldt truslerne til politiet. Truslerne skulle ifølge forpagteren komme fra en anden mand, der vil have forretningen. Forretningen blev raseret natten til fredag, da, hvad politiet formoder er en rørbombe, blev sprængt inde i pizzeriaet. Der sker få dage efter, at forpagteren af Pizza Uno var blevet færdig med at renovere pizzeriaet. - Vi er næsten ikke engang blevet færdige med at rydde op efter malingen, forklarer forpagterens ven, Mohamed Chreiteh. Mohamed Hameda overtog forretningen for et lille år siden. Han vil nu forsøge at få ryddet så meget op, at han kan åbne pizzeriaet til nytårsdag.

Referat:
Forpagteren af pizzeriaet Pizza Uno fortæller, at han har modtaget trusler før.